የኢትዮጵያ ወታደሮች አሜሶምን ሊቀላቀሉ ነው
አዲስ አበባ፤ ህዳር 2/2006 (ዋኢማ) – የኢትዮጵያ ወታደሮች በሶማሊያ የአፍሪካ የሰላም ማስከበር ጦርን በመቀላቀል በአልሸባብ ላይ ለሚደረገው ዘመቻ ድጋፍ እንደሚያደርጉ ጠቅላይ ሚንስትር ሀይለማርያም ደሳለኝ ገለፁ፡፡ጠቅላይ ሚንስትሩ የኬኒያውን ምክትል ፕሬዘዳንት ዊሊያም ሩቶን በፅፈት ቤታቸው ተቀብለው አነጋግረዋል፡፡በቅርቡ በኢትዮጵያ ላይ የደረሰው አዲስ የሽብር ስጋትም መንግስት አስተማማኝ መረጃ ያለው እንደሆነና በሁሉም አቅጣጫ በሽብርተኝነት ላይ የተጀመረውን ዘመቻ ተጠናክሮ እንደሚቀጥልም  ጠቅላይ ሚንስትር ሀይለማሪያም ደሳለኝ አረጋግጠዋል፡፡የኬኒያውን ምክትል ፕሬዘዳንት ዊሊያም ሩቶን በበኩላቸው ኢትዮጵያ የአፍሪካ የሰላም ማስከበር ጦርን በመቀላቀል ሽብርተኝነትን ለመዋጋት ያሳየችውን ፍላጎት አድንቀዋል፡፡ሁለቱ  መሪዎች በድንበር አካባቢ ስለሚነሱ ግጭቶች የተወያዩ ሲሆን በአካባቢው የሚኖሩ አርብቶ አደሮች የአኗኗር ስልትን በመቀየር ግጭቶችን ለመቀነስ እንደሚቻል ጠቁመዋል፡፡በአለም አቀፉ የወንጀለኞች ፍርድ ቤት ጉዳይ ኢትዮጵያ ያሳየችውን አቋም የኬንያ ህዝብና መንግስት የማይረሱት ውለታ እንደሆነ ምክትል ፕሬዝዳንት ዊሊያም ሩቶ ገልፀዋል፡፡ጠቅላይ ሚንስትር ሀይለማርያም ደሳለኝ በበኩላቸው ጉዳዩ የኬኒያ ብቻ ሳይሆን የመላው አፍሪካ ጉዳይም ጭምር መሆኑን ገልፀው ከእንግዲህ አፍሪካ ከአህጉሪቱ ውጭ ለሚመጣ ጫና ቦታ የላትም ብለዋል ሲል ካፒታል ኤፍ ኤምን ጠቅሶ ኢሬቴድ ዘግቧል፡፡